《恭禧皇太后挽歌词三首》
唐代·薛能

八月曾殊选，三星固异仪。袝陵经灞浐，归赗杂华夷。

旌去题新谥，宫存锁素帏。重泉应不恨，生见太平时。

月落娥兼隐，宫空后岂还。衔哀穷地界，亲莅泣天颜。

旧住留丹药，新陵在碧山。国人伤莫及，应只咏关关。

配圣三朝隔，灵仪万姓哀。多年好黄老，旧日荐贤才。

道著标彤管，宫闲闭绿苔。平生六衣在，曾著祀高禖.

作者简介：薛能（817-880年），字太拙，河东汾州（山西汾阳县）人。晚唐大臣，著名诗人。会昌六年，进士及第，补盩厔县尉。仕宦显达，历任三镇从事，累迁嘉州刺史、各部郎中、同州刺史、工部尚书，先后担任感化军、武宁军和忠武军节度使。广明元年，为许州大将周岌所逐，全家遇害。癖于作诗，称赞“诗古赋纵横，令人畏后生”。著有《薛能诗集》十卷、《繁城集》一卷 。